MAJANDUSKOMISJON
koosoleku PROTOKOLL

Tabasalu								    19. veebruar 2014 nr 2

Algus kell 16.00, lõpp kell 17.15.

Koosoleku juhataja: komisjoni esimees Meelis Härms.
Protokollija: volikogu kantselei juhataja Ive Eevel.
Osa võtsid: Kaido Kruusoja, Helikar Õepa, Jaanus Härms, Toivo Promm, Viktor Kurušev, Vello Viiburg, Sigrid Nieländer, Arvi Eidisk. 
Puudusid Arno Hirtentreu ja Heli Bötker.

Koosoleku alguseks oli kohal 6 komisjoni liiget.

Koosoleku päevakord:
1.	Harku Vallavalitsuse hallatavate sotsiaaltöö asutuste töötajate palgamäärad;
2.	Harku Vallavolikogu 27. juuni 2013 otsuse nr 81 “Tabasalu alevikus Pihlaka tn 23 asuva sotsiaalmaa maaüksuse munitsipaalomandisse taotlemine” muutmine;
3.	Harkujärve külas Argo 11 ja Argo 13 maaüksuste tasuta võõrandamise taotlemine;
4.	Türisalu külas asuva Otitooma tee L4 maaüksuse munitsipaalomandisse taotlemine;
5.	Vallavara tasuta võõrandamine;
6.	Harku valla Ühtekuuluvusfondi veemajandusprojekti raames ühisveevärgi ja - kanalisatsiooniga liitumise tasu hüvitamise kord;
7.	Harku Vallavolikogu 28.08.2008 määruse nr 21 „Harku valla ühisveevärgi- ja kanalisatsiooniga liitumise eeskiri“ muutmine;
8.	Audiitori määramine Harku valla 2013 - 2016 majandusaastate aruannete auditeerimiseks.

Keegi päevakorra vastu ei olnud ning asuti päevakorrapunkte läbi arutama.

1. Harku Vallavalitsuse hallatavate sotsiaaltöö asutuste töötajate palgamäärad
Abivallavanem Vello Viiburg tutvustas komisjoni liikmetele esitatud eelnõud, mille kohaselt muutuvad sotsiaaltöö asutuste töötajate palgad vahemikus 5 – 20 %, et muuta palgad konkurentsivõimeliseks ning väärtustada ja motiveerida töötajate poolt antavat tööpanust valla lastega ja eakatega. Vahendid palgatõusuks on ette nähtud Harku valla 2014. aasta eelarves.

Küsimusi esitasid ja sõna võtsid: H. Õepa, M. Härms.

Otsustati:
ühehäälselt (6 poolthäälega) suunata eelnõu volikokku ning toetada määruse vastuvõtmist volikogu istungil.

Saabus T. Promm. Kohal 7 komisjoni liiget.

2. Harku Vallavolikogu 27. juuni 2013 otsuse nr 81 “Tabasalu alevikus Pihlaka tn 23 asuva sotsiaalmaa maaüksuse munitsipaalomandisse taotlemine” muutmine
Ettekandega esines abivallavanem Vello Viiburg.
Eelnõuga muudetakse Harku Vallavolikogu 27.06.2013 otsuse nr 81 “Tabasalu alevikus Pihlaka tn 23 asuva sotsiaalmaa maaüksuse munitsipaalomandisse taotlemine” punkti 1, mis sisaldas mõningaid ebatäpsusi.

Küsimusi esitasid ja sõna võtsid: M. Härms, V. Kurušev.

Otsustati:
ühehäälselt (7 poolthäälega) suunata eelnõu volikokku ning toetada otsuse vastuvõtmist volikogu istungil.

3. Harkujärve külas Argo 11 ja Argo 13 maaüksuste tasuta võõrandamise taotlemine
Ettekandega esines abivallavanem Vello Viiburg, kes selgitas eelnõu esitamise põhjuseid. Nimelt tehakse eelnõuga ettepanek taotleda Keskkonnaministeeriumilt Harku vallas Harkujärve külas Argo 11 ja Argo 13 maaüksuste tasuta võõrandamist Harku vallale, kuna nendele kinnistutele on aastal 2009 Harku valla eelarveliste vahenditega rajatud valgustatud avalikult kasutatav kergliiklustee ning taotluse eesmärgiks on tagada nendel asuva kergliiklustee avalik kasutamine.

Küsimusi esitasid ja sõna võtsid: H. Õepa, T. Promm, A. Eidisk. 

Otsustati:
ühehäälselt (7 poolthäälega) suunata eelnõu volikokku ning toetada otsuse vastuvõtmist volikogu istungil.

Saabus K. Kruusoja. Kohal 8 komisjoni liiget.

4. Türisalu külas asuva Otitooma tee L4 maaüksuse munitsipaalomandisse taotlemine
Ettekandega esines abivallavanem Vello Viiburg. Eelmisel volikogu istungil (30.01.2014) määrati Otitooma tee osalõik (0,638-1,056) avalikult kasutatava maanteena Harku valla kohalike teede nimekirja, seetõttu tehakse eelnõuga ettepanek taotleda Harku vallas, Türisalu külas, Otitooma tee L4 maaüksus munitsipaalomandisse.

Küsimusi ei esitatud. 

Otsustati:
ühehäälselt (8 poolthäälega) suunata eelnõu volikokku ning toetada otsuse vastuvõtmist volikogu istungil.

5. Vallavara tasuta võõrandamine
Ettekandega esines abivallavanem Vello Viiburg, kes selgitas, et Maanteeameti Põhja Regiooni tellimusel on valminud „Riigimaantee nr 8 Tallinn-Paldiski Kiia – Keila lõigu (km 18,8-24,7) remondi tehniline projekt“, mille käigus rajatakse jalgtee Tutermaalt Keilani.
Harku Vallavalitsuse ja Maanteeameti Põhja Regiooni vahel sõlmitud koostöölepingu alusel oli Harku valla kohustus lahendada jalgtee alla jäävate kinnistute omandiküsimused ning tagada nende üleandmine Eesti Vabariigile. Notariaalse lepingu alusel on Harku Vallavalitsus tänaseks omandanud 4 kinnistut ning omandamisel on veel 3 kinnistut. 
Maanteeameti Põhja Regioon kavandab riigimaantee nr 8 remonti ja jalgtee ehitust lõigul Tutermaa - Keila 2014.aastal, selleks tuleks nimetatud kinnistud võõrandada Eesti Vabariigile.

Küsimusi esitasid ja sõna võtsid kõik komisjoni liikmed.
A. Eidisk tegi ettepaneku alustada sundvõõrandamist Kivi-Kirsi 2 kinnistule ettenähtud kergliiklustee osas.

Otsustati:
ühehäälselt (8 poolthäälega) suunata eelnõu volikokku ning toetada otsuse vastuvõtmist volikogu istungil. Ühtlasi teeb komisjon vallavalitsusele ettepaneku alustada sundvõõrandamist Kivi-Kirsi 2 kinnistule ettenähtud kergliiklustee osas.

Saabus S. Nieländer. Kohal 9 komisjoni liiget.

6. Harku valla Ühtekuuluvusfondi veemajandusprojekti raames ühisveevärgi ja - kanalisatsiooniga liitumise tasu hüvitamise kord
Ettekandega esines abivallavanem Vello Viiburg, kes selgitas eelnõu esitamise põhjuseid. Määruse eelnõuga sätestatakse Harku valla Ühtekuuluvusfondi veemajandusprojekti raames ühisveevärgi ja -kanalisatsiooniga liitumisel liitumistasu hüvitamise ulatus, tingimused ja kord. Eelnõuga täpsustatakse liitumistasu hüvitise saamiseks õigustatud isikutele esitatavaid tingimusi, hüvitise määra, hüvitise taotluse vorminõudeid ja menetlust. Määruse üheks eesmärgiks on motiveerida ühisveevärgi ja -kanalisatsiooniga liituma eelkõige veemajandusprojekti piirkonda jäävate suvilapiirkondade kinnistuomanikke ja aidata kaasa Harku valla ühisveevärgi ja –kanalisatsiooni arengukavas seatud eesmärkide saavutamisele.

Küsimusi esitasid ja sõna võtsid: T. Promm, H. Õepa, M. Härms, K. Kruusoja, S. Nieländer. 

Otsustati:
ühehäälselt (9 poolthäälega) suunata eelnõu volikokku ning toetada määruse vastuvõtmist volikogu istungil. Komisjon tegi ettepaneku vallavalitsusele alustada koheselt peale määruse kehtestamist vallaelanike teavituskampaaniaga uue ühisveevärgi ja -kanalisatsiooniga liitumise tasu hüvitamise korra kohta.

7. Harku Vallavolikogu 28.08.2008 määruse nr 21 „Harku valla ühisveevärgi- ja kanalisatsiooniga liitumise eeskiri“ muutmine
Määruse eelnõuga täpsustatakse Harku Vallavolikogu 28.08.2008. a määruse nr 21 „Harku valla ühisveevärgi- ja kanalisatsiooniga liitumise eeskiri“ § 14 lõiget 3 viies nimetatud lõige kooskõlla eelmises päevakorrapunktis arutatud määruse eelnõuga.

Küsimusi ei esitatud. 

Otsustati:
ühehäälselt (9 poolthäälega) suunata eelnõu volikokku ning toetada määruse vastuvõtmist volikogu istungil.

8. Audiitori määramine Harku valla 2013 - 2016 majandusaastate aruannete auditeerimiseks
Harku Vallavalitsus viis 2013.aasta septembrikuus läbi riigihanke „Harku vallale audiitorteenuse ostmine 2013 - 2016“ valla, OÜ Strantumi, kui kohaliku omavalitsuse üksuse valitseva ja olulise mõju all oleva äriühingu ja sihtasutuste majandusaasta aruannete auditeerimiseks. Hanketulemused on vallavalitsuse poolt kinnitatud, kuid audiitori määramine kuulub volikogu ainupädevusse.

Küsimusi esitasid ja sõna võtsid: K. Kruusoja, M. Härms.

Otsustati:
ühehäälselt (9 poolthäälega) suunata eelnõu volikokku ning toetada otsuse vastuvõtmist volikogu istungil.

Järgmine komisjoni koosolek toimub 14.03.2014 algusega kell 15.00.

Meelis Härms
Koosoleku juhataja ja
Majanduskomisjoni esimees